Otepää EMi avadistantsi järel hooaja katkestamise mõtteid mõlgutanud Grete Gaim astubki võistluskarussellilt maha.
Halb vorm, mille põhjustajaks on ilmselt ületreening ja haigused, sai lõplikult selgeks 15 km sõidu järel, kus Gaim leppis 42. kohaga. Nüüd polegi muud teha, kui puhata ja kosuda, et järgmisel hooajal taas arengut loota.
"Selge, et kurb on võistlusi tribüünilt vaadata," tõdes Gaim, kellele arst ütles, et tervisehädadest jagu saamiseks tuleb eelkõige puhata. "Võtan nüüd rahulikult. Treenin küll edasi, arendan oma nõrgemaid külgi."
Kas jätkad tulevikuski harjutamist Norras Trondheimis? "See pole veel teada. Eks selgub hiljem. Võtan praegu rahulikult," rääkis 2012. aasta noorte maailmameister, kes selleks hooajaks valmistus Norra treeneri käe all.